Leserstorm mot innvandringskritisk annonse i svensk avis

En reklame for boken «Invandring och mörkläggning» i Dagens Nyheter blir kalt rasistisk av lesere og debattanter.

Denne annonsen stod på trykk i den svenske avisen Dagens Nyheter søndag. Det har satt sinner i kok. DN.se

9. des. 2013 15:53 Sist oppdatert 9. desember 2013

Annonsen har ført til massive leserreaksjoner. Under taggen #DNgate på Twitter kaller lesere, journalister og debattanter annonsen for rasistisk og krever en forklaring fra Dagens Nyheters sjefredaktør Peter Wolodarski.

— En DN-annonse i den rasistiske propagandaens tjeneste. Fylt av forvridde fakta. Kan hvem som helst annonsere? Hvorfor publiserer dere, Peter Wolodarski, spør journalisten Alexandra Pascalidou på Twitter.

Også debattanten Helle Klein beskriver publiseringen som en «rasistannonse»:

— Vær så snill, DN og Wolodarski, og formuler en beklagelse i morgendagens avis, og si at det var en stor feiltagelse å publisere denne rasistannonsen, skriver hun.

Statsviter Ulf Bjereld skriverfølgendepå sin blogg:

«Annonsens utforming uttrykker en uvilje og en motstand mot det som oppfattes som fremmed og annonsen blir derfor fremmedfientlig.»

Statistikk

«Sverige har fra milleniumsskiftet frem til oktover 2013 bevilget drøyt 1,1 millioner innvandrere oppholdstillatelse.»

Karl-Olov Arnstberg (bildet) og Gunnar Sundelin er forfatterne som står bak annonsen i DN i går.

«Utenlandsk fødte utgjør 15 prosent av Sveriges befolkning. De opptar av 60 prosent av landets trygdestøtte.»«Av dem som nå bevilges asyl, beregnes 70 prosent fortsatt å være arbeidsløse etter to år.»

Dette, og flere punktvise oppramsinger av svensk innvandringsstatistikk, utgjorde helsidesannonsen i den svenske avisen Dagens Nyheter søndag, under tittelen «Hva vet DU om innvandringen og innvandringspolitikken?»

Annonsen er reklame for boken Invandring och mörkläging av Karl-Olov Arnstberg og Gunnar Sandelin — en sterkt innvandringskritisk bok som ble gitt ut i Sverige i vår.

Forsvarte publiseringen

Sjefredaktør Wolodarski forsvarte publiseringen med at alle punktene var faktasjekket av avisen, og at avisen holdt seg til en «liberal annonsepolitikk».

– Annonsen har heller ikke karakter av en annonse som tydelig kunne sammenblandes med redaksjonelt materiale - vi takket nei til en tidligere versjon på grunn av det.

– Jeg forstår dem som reagerer mot annonsen og dens budskap. Valget av oppgave kan absolutt stilles spørsmål ved - men det foregår innenfor rammene for hva debatten bør tåle, sier redaktøren til egen avis søndag ettermiddag.

Ifølge redaktøren er det den ene av bokens forfattere, Karl-Olov Arnstberg, som har bestilt annonsen.

Innvandringskritikk = rasisme?

Boken, som også utkommer som e-bok på det norske forlaget Trolltekst, ble fortiet, og debatten kneblet i Sverige, sa forfatterne til Aftenposten tidligere i høst:

Les også - Svenskene kveler innvandringsdebatten

— Svenske medier har fått høyreekstremisme på hjernen, og kaller alt for det. Det blir litt som om de jager et spøkelse - denne typen ekstreme grupper finnes på begge sider, men de er veldig små, sa Arnstberg til Aftenposten. Bjørn Stærk, spaltist i Aftenposten, debattant og forfatter av boken Oppdra folket! - Norge, Sverige og innvandring , mener reaksjonene i stor grad kommer av at mange ikke vet hva boken handler om.

— Boken har fått lite omtale i Sverige, og den omtalen den har fått beskriver den som en rasistisk bok. Det er den ikke. Den er innvandringskritisk og pessimistisk, men ikke rasistisk, sier han.

Han trekker frem Twitter-meldinger i går som sammenlignet annonsen med nazistpropaganda på 30-tallet.

- I Sverige råder det en oppfatning om at å være innvandringskritisk er det samme som å være rasist. Det virker som mange tror at hvis man slipper til noe, vil det til slutt spise seg inn i hele offentligheten, og så kommer en Hitler og banker på døren.

- Sverige er sykt

- Hadde vi reagert på samme måte i Norge?

- Jeg synes det er vanskelig å se for seg. Jeg tror at hvis boken hadde kommet ut i Norge hadde den fått kritikk, men også skryt og mer omtale. Forfatterne tyr til en annonse nettopp fordi de ikke slipper til i debatten på vanlig vis, sier Stærk.

Det bekrefter også en av forfatterne bak boken, den pensjonerte professoren i etnologi fra Stockholms universitet, Karl-Olov Arnstberg, som sammen med med-forfatter Gunnar Sandelin står bak annonsen.

Les også «Antirasismen har ikke alle svar»

— Vi satte inn annonsen delvis fordi vi har en bok vi vil selge. Vi har fått god respons på nettet, men når papirmediene ikke vil skrive om den, eller debatten, så er det mange mennesker som ikke vet at den finnes, sier han.

- Dessuten føler vi et moralsk ansvar. Vi synes at Sverige er sykt akkurat nå. Når debattanter og journalister krever at redaktører ber om unnskyldning for å trykke andre meninger enn den ene rådende, synes jeg de bør finne seg en annen jobb. Det er det som hører hjemme i et propaganda-samfunn, sier Arnstberg.

Annonsen, som kostet 115.000 svenske kroner pluss moms, er betalt av forfatterne selv, forteller Arnstberg.

Boken den reklamerer for skal ha solgt i omtrent 5000 eksemplarer.